Deg yiseggasen n rebεin d asawen yeqqim unnar n wungal d ilem ulac d acu i d-snulfan deg-s, almi d iseggasen n tmanyin i tebda tebḥirt n tsekla-a tamirant teǧǧuǧuǧ, anda tawsit n wungal, tban-d d tamaynut deg tsekla-agi tamirant, tawsit-agi tlul-d deg tegnit n lḥers, tugdi, d umennuɣ ɣef tutlayt, imi di tallit-agi tella tettwagel. Adlis amenzu i d-yeffɣen yettwaru-d fellas yisem n wungal d win i yura R.ALLICHE aseggas n1980, isemma-as ‹‹ Asfel ››. Syin d asawen aṭas n yimyura i d-iḍefren ALLICHE am S.SADI, A.MEZDAD, S.ZENIA. Simmal imyura, neɣ inagalen rennun-d, ayagi igellu-d s unerni deg wuṭṭun n wungalen i d-yetteffɣen yal aseggas.1